'అన్ని రకాల స్పెక్ట్రమ్‌ మా సొంతం'
- అవసరం మేరకు జియోతో కాల్పనిక విలీనం
- కంపెనీకి నా కుమారుడు 'అన్మోల్‌' అదృష్టం
- ఏజీఎంలో ఆర్‌కామ్‌ అధినేత అనిల్‌ అంబానీ
ముంబయి: రిలయన్స్‌ ఇండిస్టీస్‌ వ్యవస్థాపకుడు ధీరూభారు అంబానీ స్వప్నం సాకరం చేసేందుకు ముఖేష్‌ అంబానీ తాను ఇద్దరం ఒకే దిశగా కృషి చేస్తున్నట్లుగా ఆర్‌కామ్‌ అధినేత అనిల్‌ అంబానీ తెలిపారు. ఇక్కడ ఏర్పాటు చేసిన వాటాదారుల వార్షిక సమావేశంలో ఆయన మాట్లాడుతూ టెలికాంలో విప్లవాత్మక మార్పులు తెచ్చేందుకు అంబానీ సోదరుల వద్ద అవసరమైన 2జీ, 3జీ, 4జీ స్పెక్ట్రమ్‌తో సహా స్పెక్ట్రమ్‌ వాణిజ్యం, టెలికాం రంగంలో మౌలిక వసతులను పంచుకొనే ఒప్పందాలు తమ మధ్య ఉన్నట్లు తెలిపారు. టెలికాం అవసరాల కోసం జియో, ఆర్‌కామ్‌ సంస్థలు కాల్పనిక విలీనానికి దగ్గరయ్యే అవకాశం ఉన్నట్లుగా తెలిపారు. ఇప్పటికే రిలయన్స్‌ జియో ఇన్ఫోకామ్‌, ఆర్‌కామ్‌ మధ్య స్పెక్ట్రమ్‌ పంపక ఒప్పందం ఉంది, దీనికి తోడు జియో కూడా ఆర్‌కామ్‌తో మొబైల్‌ టవర్ల పంచుకొనే ఒప్పందం కుదుర్చుకున్న విషయాన్ని ఆయన ఈ సందర్భంగా గుర్తు చేశారు. పోటీ మార్కెట్లో నిలదొక్కుకోవాలంటే ఇతర సంస్థలు అధికంగా వ్యయం చేయాల్సి ఉంటుందని అన్నారు. జియోతో ఒప్పందం కారణంగా తమకు ఆ అవసరం లేదని అన్నారు. ఈ అంశం తమకు బాగా కలిసి వస్తుందని ఆయన పేర్కొన్నారు. ఏడాది కాలంలోనే తమ సంస్థ రుణభారాన్ని 75% మేర తగ్గించుకొనేందుకు కృషి చేస్తున్నామన్నారు.
మీ స్నేహితులకు రికమెండ్ చెయ్యండి